Judecătorii de la Tribunalul Dolj au dispus internarea într-un centru de detenţie pe o perioadă de 4 ani a doi tineri acuzaţi de viol şi pornografie infantilă. Al treilea inculpat din dosar a fost condamnat la 2 ani şi 4 luni de închisoare pentru pornografie infantilă. Potrivit anchetatorilor, în mai 2022, doi dintre inculpaţi ar fi violat o minoră de 15 ani, care se afla sub influenţa băuturilor alcoolice. Al treilea inculpat a fost acuzat că a filmat şi distribuit materielele pornografice. Instanţa i-a obligat pe cei trei inculpaţi să achite victimei suma totală de 125.000 de lei.
Procurorii DIICOT au precizat că minora de 15 ani a fost violată de doi dintre inculpaţi.
„În cauză s-a reținut faptul că, în luna mai 2022, doi dintre inculpați au violat o persoană vătămată minoră, în vârstă de 15 ani la data comiterii faptelor, profitând de imposibilitatea acesteia de a se apăra și de a-și exprima voința. Fapta de viol a fost săvârșită în scopul producerii de materiale pornografice, fiind înregistrată de către cel de-al treilea inculpat. Materialele pornografice ce au fost, ulterior, distribuite către alte persoane”, au precizat anchetatorii.
Pe 28 noiembrie 2022, procurorii DIICOT au dispus reținerea pentru 24 ore a celor trei inculpați. Doi au fost acuzaţi de comiterea infracțiunilor de viol și pornografie infantilă. Al treilea a fost acuzat de complicitate la viol şi pornografie infantilă. Pe 29 noiembrie 2022, doi dintre inculpaţi au fost arestaţi preventiv. Al treilea inculpat a fost arestat la domiciliu. Acesta din urmă a fost plasat sub control judiciar în decembrie 2023.
Minoră violată după ce a consumat alcool
În rechizitoriul întocmit, anchetatorii au susţinut că victima a fost violată în timp ce era inconştientă, din cauza consumului de alcool.
„Inculpatul B.C, în noaptea de 25/26.05.2022, împreună cu inculpatul B.I., în baza înțelegerii cu acesta, a întreținut raport sexual cu persoana vătămată, profitând de starea de imposibilitate de a se apăra a persoanei vătămate (se afla în stare de inconștiență/semiconștiență din cauza consumului excesiv de alcool), în scopul producerii de materiale pornografice (…). După ce a întreținut relații sexuale cu persoana vătămată minoră, fără acordul acesteia, profitând de starea de inconștiență a persoanei vătămate, inculpatul l-a contactat pe vărul său şi l-a informat cu privire la actele comise asupra persoanei vătămate, chemându-l, totodată, să se prezinte la locul săvârșirii faptei pentru a participa și el la actele de abuz sexual”, au susţinut procurorii.
Trei doljeni, condamnaţi pentru viol şi pornografie infantilă
Cei trei inculpaţi au fost deferiţi justiţiei în decembrie 2022. Dosarul a fost înregistrat pe rolul Tribunalului Dolj, instanţă care s-a pronunţat vineri, pe 24 mai.
Instanţa a dispus ca cei doi tineri acuzaţi de viol şi pornografie infantilă, care erau minori la data faptelor, să fie internaţi pe o perioadă de 4 ani într-un centru de detenţie. Din pedepsele primite se scade perioada petrecută de inculpaţi în arest (28 noiembrie 2022 – 24 mai 2024). Al treilea inculpat din dosar a fost achitat pentru complicitate la viol. A fost condamnat la 2 ani şi 4 luni de închisoare pentru pornografie infantilă.
Instanţa a mai dispus ca inculpaţii să-i achite victimei câte 25.000 de lei pentru fiecare infracţiune comisă, în total 125.000 de lei. Hotărârea Tribunalului Dolj nu este definitivă şi poate fi atacată cu apel de părţile din dosar.